DA Den Europæiske Unions Tidende CE 84/479

(2004/C 84 E/0556)

SKRIFTLIG FORESPØRGSEL E-1936/03

af Anne Jensen (ELDR) til Kommissionen

(13. juni 2003)

Om: Havnesikkerhed

USA stiller krav til sikkerhedsniveauet i de europæiske havne, hvorfra skibe anløber amerikanske havne. Det synes de facto at have betydet, at USA indgår aftaler med og giver forrang til udvalgte europæiske havne, som landet regner for »sikre«. Samtidig afviser USA at have forbindelse til andre havne, som regnes for »usikre«. Derved gives nogle europæiske havne en urimelig konkurrencefordel i forhold til andre.

Hvad vil Kommissionen gøre for at afhjælpe denne problematik? Vil man for eksempel stille forslag om lovgivning, som gør europæiske havne acceptable for USA? Hvad vil hovedlinjerne i sådan lovgivning være? Og hvornår forventer Kommissionen at tage et initiativ på området?

Svar afgivet på Kommissionens vegne af Loyola de Palacio

(24. juli 2003)

EU er fuldt bekendt med de initiativer, de amerikanske myndigheder har taget for at kræve, at de terrorforebyggende kontrolforanstaltninger i havne, hvorfra der foregår eksport til USA, skærpes, og man er på det rene med den forvridning af konkurrencen mellem havnene, som sådanne foranstaltninger vil kunne medføre.

USA har udvalgt 20 storhavne, bl.a. i Europa, ikke på grund af havnenes sikkerhedsforanstaltninger, men fordi disse havne tegner sig for en stor del af containertrafikken, herunder 98 % af containertrafikken ad søvejen mellem EU og USA.

Den næste fase i det amerikanske »Container Security Initiative« (CSI) vil blive rettet mod andre havne. Disse havne vil måske blive valgt ud fra deres sikkerhedsniveau, men de amerikanske toldmyndigheder har også ladet forstå, at man i denne anden fase vil vælge havnene ud fra strategiske kriterier, f.eks. med sigte på de vigtigste trafikforbindelser med Mellemøsten og/eller Afrika.

I denne situation bør vi derfor tage hensyn til to faktorer: den globale sammenhæng og hensynet til et velfungerende indre marked, bl.a. ved at sikre, at alle vores eksportører behandles på lige fod.

For at bevare denne lige behandling i hele toldunionen sendte Kommissionen i årets begyndelse åbningsskrivelser til de medlemsstater, som havde undertegnet »hensigtserklæringer« i tilknytning til gennemførelsen af USA's »Container Security Initiative«.

Samtidig foreslog den medlemsstaterne en samarbejdsplan med de amerikanske myndigheder om indgåelse af en aftale, der kunne træde i stedet for bestemmelserne i de nævnte hensigtserklæringer, der var uforenelige med toldunionen og det indre marked.

Den 18. marts 2003 godkendte Rådet forhandlingsdirektiver, så Kommissionen kunne indlede forhandlinger om udvidelse af anvendelsesområdet for toldsamarbejdsaftalen mellem Fællesskabet og De Forenede Stater fra 1997 (for så vidt angår de områder, der henhører under Fællesskabet) med henblik på bedre samordning af sikkerhedskontrollen med godstransporten.

Endvidere vedtog Kommissionen den 2. maj 2003 en meddelelse om bedre sikring af søfarten og et forslag til forordning om bedre sikring af skibe og havnefaciliteter (1).

Kommissionen påtænker at tage andre lovgivningsmæssige initiativer vedrørende sikkerheden i prioriterede områder, sikkerheden i forbindelse med den multimodale transportkæde samt vedrørende revisionen af Fællesskabets toldkodeks.

(1) KOM(2003) 229 endelig udg.